Karina Adsbøl (DF), 2012-11-22:
Jeg er glad for, at formanden kan kende mig.
Dette lovforslag handler om at samle høreapparatområdet i sundhedsloven og nedsætte tilskuddet til høreapparatbehandling.
I Dansk Folkeparti finder vi, at det fra regeringens side er et meget usympatisk lovforslag.
Regeringen, Enhedslisten samt Liberal Alliance har indgået en aftale på forskningsområdet, og det påvirker så det her lovforslag.
Det nedsætter tilskuddet til høreapparatbehandling markant med 46 pct.
Før kunne man få et tilskud til behandlingen til høreapparat på 11.214 kr., men når loven vedtages, sænkes tilskuddet til 6.350 kr. for to ører.
Vi var jo langt med i det her forløb for at undgå de her forringelser, og alle dem, der var med i forhandlingerne, ved, at Dansk Folkeparti har kæmpet meget for ikke at nedsætte tilskuddet så meget.
Derfor kom vi også med et forslag om henvisningskravet med hensyn til genudlevering af høreapparater, så man på den måde kunne sikre, at tilskuddet ikke skulle nedsættes så markant.
Vi ved jo, at når man nedsætter et tilskud så markant, øger man også brugerbetalingen.
Hvis vi går tilbage til dengang i 2010, det blev nedsat med 10 pct., gav det et provenu på 102 mio. kr., det vil sige, at det gav et større provenu end antaget, og det vil det sikkert også gøre i det her tilfælde.
Så kunne man jo godt spørge: Hvis provenuet bliver større end antaget, hvad skal pengene så anvendes til?
Vil man så sætte høreapparattilskuddet op igen?
Det skønnes ifølge besvarelse af oversendte spørgsmål, at 7.000 vil gå fra privat regi over i det offentlige, og det vil jo medføre øgede ventelister i det offentlige.
Da det her forslag ikke lægger op til at gælde det udvidede frie sygehusvalg, kan borgerne komme til at vente i op til 110 uger, som er ventetiderne i Aarhus, på at få hjælp til høreapparatbehandling.
Det er jo vigtigt at sige behandling, for det er jo det, det er, når man får hjælp til at kunne høre.
Dette vil påvirke borgernes livskvalitet, tilknytning til arbejdsmarkedet og deres sociale liv, og det vil risikere at øge isolationen for de mennesker, det går ud over.
Det er også det, vi har læst i høringssvarene fra Ældremobiliseringen, og de frygter, at mange hørehæmmede vil opgive at få et høreapparat, og vi deler deres bekymringer.
Dansk Folkeparti ønsker også svar på, hvorledes Konkurrencestyrelsen ser på dette lovforslag.
Dansk Folkeparti ønsker, at regeringen sikrer, at borgerne får en hurtig og effektiv hjælp til behandling og ikke kommer til at vente op til 110 uger.
Dette kan man garantere, ved at høreapparatområdet omfattes af den offentlige behandlingstid, som man ser på andre områder inden for sundhedsområdet.
Der har været nogle spørgsmål om de private, og at de har taget for høje priser, men jeg vil godt lige læse et spørgsmål op, jeg har stillet til ministeren.
Det er spørgsmål nr. 24: »Ministeren bedes fremlægge dokumentation for, at de private klinikker kan købe ind til billigere priser som følge af prisfaldet på de offentlige klinikker, herunder oplyse, hvordan private klinikker, der nu køber billigere ind end det offentlige, kan bruge Amgros-priserne til at få lavere priser.« Så svarer ministeren: »Priserne på høreapparater fastsættes på et frit marked via aftale mellem udbyder og efterspørger, dvs. mellem på den ene side leverandørerne og på den anden side de private klinikker eller Amgros. Derfor er det ikke muligt at fremlægge en sådan dokumentation.«
Der er således efter ministerens svar ikke nogen dokumentation for dette.
Tak for ordet.